39. schôdza NR SR - 13.deň - B. popoludní
Dátum: 2025-09-29
Poslanec: Šmilňák, Martin (KDH)
Druh vystúpenia: Vystúpenie v rozprave

Vážený pán predsedajúci, vážený pán predseda Výboru pre sociálne veci pán Richter, kolegyne, kolegovia. Ja som veľmi rád, že pán Richter tu je dnes medzi nami. Možno že niečo z toho sa ho aj dotkne. Spolu s pánom kolegom Horeckým a s kolegyňou Turčanovou chceme otvoriť zákon 553/2003, to je zákon, ktorý hovorí o odmeňovaní niektorých zamestnancov vo výkone práce vo verejnom záujme. Tam sú tie tabuľky o ktorých sa tu dneska rozpráva. A ja som rád, že ste tu, kolegovia poslanci, aj z vládnej strany, lebo vašim mottom alebo často opakovaným heslom je sociálny systém, sociálna spravodlivosť, sociálna úroveň, neznižovanie sociálnej úrovne. Dokonca dve politické strany vládnej koalície sa pasujú, že sociálna. Tak mi dovoľte, dovoľte mi ten inštitút minimálnej mzdy, ktorý sa tu veľmi často spomína ako jeden z nástrojov ako udržať životnú úroveň a ako neklesať so životnou úrovňou. Tento parameter, tá minimálna mzda, to porovnávame s okolitými krajinami a snažíme sa preukázať, že to je dôležitý parameter, že ho treba zvyšovať a že toto pomáha pracujúcim predovšetkým tým, ktorí zarábajú menej. Tak potom je nezmysel začínať tabuľkové platy v niektorých profesiách pod úrovňou minimálnej mzdy. Pán kolega Horecký aj ja sme pracovali a ako zamestnávatelia a túto mzdu sme dávali zamestnancom a tiež sme to riešili s právnikmi a tu je ten jednak nesúlad zákonov a potom je tu veľmi vážna právna neistota, pretože ak má niekto určenú mzdu pod úrovňou minimálnej mzdy a zamestnávatelia sú iným právnym predpisom povinní im vyplatiť tú úroveň minimálnej mzdy, tak hľadajú spôsob ako. A to, že ten spôsob je cez osobné ohodnotenie, cez nejakú odmenu za prácu naviac je nezmysel. Toto je právne spochybniteľné, ak si ten človek urobí síce svoju prácu, ale neurobí nič naviac, podľa tabuliek má dostať povedzme sedemsto eur, ale minimálne mzda je deväťsto eur a tých dvesto eur mu máme doplatiť a my nevieme povedať prečo. Kolega Horecký už povedal, že my máme vytvorené interné predpisy ako hodnotíme a ako teda vieme ohodnotiť človeka nad rámec jeho mzdy. Ale tu sa, tu ako keby a to vás teda chcem požiadať, kolegov poslancov z vládnej koalície, aby sme priznali farbu, že či tá naša minimálna mzda je skutočne reálne minimálna mzda. Lebo ak je, tak potom musíme prerobiť tie tabuľky a oni majú začínať na tej úrovni, kde tá minimálna mzda začína. To asi dáva logiku. Tu sa zhodneme. Druhá vec je, že toto opatrenie nevstúpi alebo negatívne sa neprejaví napríklad na rozpočte. Prečo? Lebo vo verejnej správe už aj dnes toto musíme doplatiť kvôli inému právnemu predpisu. Čiže nikto vo verejnej správe nezarába menej ako minimálne mzdy a potom tie tabuľky v 553 sú nepravdivé. A toto vám ponúkame kolegiálne, nedávno sme tu hovorili o hazarde ako ničí rodiny a ako ho treba regulovať a ponúkame riešenia, podobne aj dnes prichádzame s riešením, aby sme odstránili tie právne pochybnosti alebo právnu neistotu práve u tých zamestnancov, ktorí majú, ktorým začína ten tabuľkový plat pod úrovňou minimálnej mzdy. Vidím, že aj pán Richter dvihol hlavu. Je to vec, ktorá dáva zmysel. Nájdime spoločné riešenie. Kľudne to prevezmite, pripravte takú úpravu, ktorá by dala zmysel, ale dajte právnu istotu tým ľuďom, ktorí na Slovensku vo verejnej správe zarábajú najmenej. Ďakujem pekne. Ďakujem pekne pán predsedajúci. Ja by som chcela pochváliť túto iniciatívu KDH, nakoľko som tiež pracovala v štátnej správe a viem, že osobné ohodnotenie má slúžiť na úplne iné účely ako na dorovnávanie tabuľkových. Ja by som chcela sa možno len tak zamyslieť nad tým, že akým spôsobom sa vyhnúť takejto situácii do budúcna, že ja si myslím, že všetky tieto tabuľky, ktoré sú obsiahnuté v rôznych zákonoch, či už v zákone o štátnej službe, či o zákone vo verejnej službe, ja neviem, zákon o policajnom zbore a všade kde sú tieto tabuľky. Tak ja si myslím, že akonáhle vláda alebo teda nejaká koalícia, ktorá tu funguje, schváli nejakú minimálnu mzdu, tak už priamo v tom zákone o tej, v tom Zákonníku práce, kde sa toto schvaľuje, tak by malo byť automaticky to naviazané na všetky tieto tabuľky. Jednoducho my tu opravujeme ako keby neexistujúci proces toho, že keď my schválime niečo, kde je to naviazané na tú minimálnu mzdu, tak sa predsa tu nemôžeme tu zaoberať ešte ďalšími 35 zákonmi v ktorých by to malo byť automaticky opravené. Čiže ja sa pýtam právnikov, alebo teda legislatívcov, že akým spôsobom by sa dal nastaviť taký automat, ktorý by toto všetko opravil automaticky. Pretože mne to nepríde úplne v poriadku, že my tu potom hovoríme o niečom čo by malo byť úplne samozrejmé. Takže ďakujem ešte raz za vašu iniciatívu že na to upozorňujete. A ja by som bola naozaj veľmi rada keby sa niekto zamyslel do budúcna nad tým ako by sme tomuto mohli predísť nabudúce. Takže ďakujem pekne.